Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ σχετικά με το καταστατικό και τη χρηματοδότηση των ευρωπαϊκών πολιτικών κομμάτων

(υποβλήθηκε από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Το άρθρο 191 της Συνθήκης ΕΚ ορίζει ότι:

« Τα πολιτικά κόμματα σε ευρωπαϊκό επίπεδο αποτελούν σημαντικό παράγοντα για την ολοκλήρωση στα πλαίσια της Ένωσης. Συμβάλλουν στη δημιουργία ευρωπαϊκής συνείδησης και στην έκφραση της πολιτικής βούλησης των πολιτών της Ένωσης.»

Έτσι, η Συνθήκη δίδει στα πολιτικά κόμματα ρόλους που συμβάλλουν ουσιαστικά στην ανάπτυξη της ευρωπαϊκής ολοκλήρωσης καθώς και - με τη συμβολή στην έκφραση της πολιτικής βούλησης των πολιτών της Ένωσης - στη δημοκρατική λειτουργία του θεσμικού συστήματος. Είναι προφανές ότι η άσκηση των καθηκόντων αυτών συνεπάγεται ορισμένες δαπάνες λειτουργίας και ανθρώπινων πόρων.

Ωστόσο, το παραπάνω άρθρο δεν προβλέπει επιχειρησιακή ρήτρα. Έτσι, η Επιτροπή με την εισήγησή της στη ΔΔ της 13ης Ιουνίου 2000, πρότεινε την προσθήκη επιχειρησιακής ρήτρας στο άρθρο 191 της Συνθήκης, που να καθιστά δυνατή την εφαρμογή του. Επίσης, οι τροποποιήσεις που εγκρίθηκαν από τη Συνθήκη της Νίκαιας υπογραμμίζουν ακόμη περισσότερο το ρόλο και τη σημασία των ευρωπαϊκών πολιτικών κομμάτων ως παραγόντων ολοκλήρωσης στο πλαίσιο της Ένωσης. Επισημαίνουν, επίσης, ότι σε καμία περίπτωση η χρηματοδότηση από τον κοινοτικό προϋπολογισμό δεν μπορεί να χρησιμοποιηθεί άμεσα ή έμμεσα για τη χρηματοδότηση των πολιτικών κομμάτων σε εθνικό επίπεδο.

Οι πολιτικές ομάδες του Ευρωπαϊκού Κοινοβουλίου χορηγούν επιδοτήσεις και προσωπικό στα αντίστοιχα κόμματα από τον προϋπολογισμό τους, και επομένως, από τον προϋπολογισμό του Ευρωπαϊκού Κοινοβουλίου. Το Ελεγκτικό Συνέδριο (ειδική έκθεση αριθ. 13/2000, ΕΕ C 181, 28.06.2000) είναι της γνώμης ότι η διαδικασία αυτή είναι παράνομη λόγω ελλείψεως ειδικής νομικής βάσης. Εξάλλου, επίκειται η προσχώρηση νέων κρατών μελών και τα ευρωπαϊκά κόμματα θα παίξουν σημαντικό ρόλο στην προετοιμασία των πολιτών των χωρών αυτών στις ευρωπαϊκές εκλογές και στη συμμετοχή τους στην πολιτική ζωή της Ένωσης.

Δεδομένου ότι το άρθρο 191 δεν προβλέπει επιχειρησιακή νομική βάση, πρέπει να θεσπιστεί μια άλλη επιχειρησιακή νομική βάση που να καθιστά δυνατή τη χρέωση των σχετικών δαπανών στο γενικό προϋπολογισμό των Ευρωπαϊκών Κοινοτήτων.

Η καταλληλότερη νομική βάση για τη χρέωση των δαπανών αυτών είναι δίχως άλλο το άρθρο 308, σε συνδυασμό με το άρθρο 191. Είναι προφανές ότι η βελτίωση της οργάνωσης των πολιτικών συζητήσεων που επηρεάζουν το εκλογικό αποτέλεσμα, την απόφαση των ψηφοφόρων να συμμετέχουν στις εκλογές, καθώς και τις πολιτικές που πρέπει να ασκηθούν, συμβάλλει στη λειτουργία των κοινοτικών οργάνων στους τομείς που καλύπτονται από τις Συνθήκες, όπως είναι για παράδειγμα οι τέσσερις ελευθερίες που προβλέπει το άρθρο 14, παράγραφος 2 της Συνθήκης. Έτσι, η έκδοση μέτρου στον τομέα αυτό είναι πλήρως αιτιολογημένη.

Το μέτρο αυτό πρέπει να σέβεται πλήρως την αρχή της επικουρικότητας και να μην έρχεται σε αντίθεση με τα εθνικά συστήματα χρηματοδότησης των κομμάτων. Ιδιαίτερα, πρέπει να αποτρέπει τη χρηματοδότηση εθνικών κομμάτων - πράγμα το οποίο δεν συμφωνεί με το άρθρο 191 - ή τη χρηματοδότηση των εθνικών ή ευρωπαϊκών εκλογικών εκστρατειών τους.

Το πρώτο θέμα που πρέπει να επιλυθεί είναι ο ορισμός του ευρωπαϊκού κόμματος. Αυτό εξαρτάται κυρίως από τους ιδρυτές των κομμάτων οι οποίοι μπορεί να υποστηρίζουν ότι η οργάνωσή τους είναι ευρωπαϊκής κλίμακας, ανεξάρτητα από το μέγεθος του κόμματος ή τη γεωγραφική κατανομή των μελών του. Ωστόσο, πρέπει να υπάρχουν ορισμένα κριτήρια αξιολόγησης. Ένα πολιτικό κόμμα πρέπει να έχει σαφείς ευρωπαϊκούς στόχους, όπως είναι η ευρωπαϊκή ολοκλήρωση, έστω και αν η προσέγγισή του φαίνεται αντίθετη. Κατ'αρχήν, και εφόσον οι ψηφοφόροι τού έχουν δώσει τη δυνατότητα, το κόμμα πρέπει να συστήσει ευρωπαϊκή πολιτική ομάδα, να προβλέψει τη σύσταση ευρωπαϊκής πολιτικής ομάδας ή ακόμη τη συμμετοχή του σε πολιτική ομάδα.

Δεύτερον, το κόμμα πρέπει να διαθέτει καταστατικό στο οποίο να προβλέπεται δημοκρατική μέθοδος διορισμού των ηγετών του. Τρίτον, σύμφωνα με το γράμμα και το πνεύμα των Συνθηκών, πρέπει να σέβεται τις αρχές της δημοκρατίας, των θεμελιωδών δικαιωμάτων και του κράτους δικαίου. Ένα κόμμα που διακηρύττει τον περιορισμό των δικαιωμάτων, την αδιαλλαξία ή τη ξενοφοβία, είναι απαράδεκτο να τυγχάνει δημόσιων επιδοτήσεων, ανεξάρτητα από το εάν μάχεται υπέρ ή κατά της ευρωπαϊκής ολοκλήρωσης. Το Ευρωπαϊκό Κοινοβούλιο, κατόπιν αιτήσεως των ενδιαφερόμενων ευρωπαϊκών πολιτικών κομμάτων που πληρούν τους παραπάνω όρους, καταχωρεί τα καταστατικά τους. Σε περίπτωση διαφοράς, το Ευρωπαϊκό Κοινοβούλιο υποβοηθείται από «επιτροπή σοφών» που διορίζεται σε τακτά χρονικά διαστήματα. Φυσικά, το γεγονός αυτό δεν θίγει, σε καμία περίπτωση, τα μέσα άσκησης προσφυγής που προβλέπει το κοινοτικό δίκαιο.

Έτσι, η διαδικασία που προβλέπει το άρθρο 1 αντιπροσωπεύει το πρώτο βασικό αλλά μη επαρκές βήμα για τη χρηματοδότηση ενός κόμματος. Ένα κόμμα, για να τύχει χρηματοδότησης, πρέπει πρώτα να καταθέσει το καταστατικό του και στη συνέχεια να πληροί τους ειδικούς συμπληρωματικού όρους που αναφέρονται στο άρθρο 5.

Η κοινοτική χρηματοδότηση πρέπει να χορηγείται αποκλειστικά και μόνο στα πολιτικά κόμματα με ικανοποιητική αντιπροσώπευση είτε στο Ευρωπαϊκό Κοινοβούλιο, είτε σε αρκετά κράτη μέλη. Στο πλαίσιο αυτό, η αναφορά των περιφερειακών κοινοβουλίων στο άρθρο 5 πρέπει να ερμηνεύεται σε κάθε κράτος μέλος βάσει των εσωτερικών του συνταγματικών αρχών. Ως προς αυτό, προτείνονται τα εξής κριτήρια: το κόμμα πρέπει είτε να αντιπροσωπεύεται από εκλεγμένα μέλη σε περιφερειακό, εθνικό ή ευρωπαϊκό επίπεδο σε τουλάχιστον πέντε κράτη μέλη ή να έχει λάβει το 5% των ψήφων σε τουλάχιστον πέντε κράτη μέλη της Ευρωπαϊκής Κοινότητας κατά τις προηγούμενες εκλογές το Ευρωπαϊκού Κοινοβουλίου.

Έτσι, τα κόμματα γίνονται επιλέξιμα για χρηματοδότηση από τον προϋπολογισμό της Ένωσης σύμφωνα με το άρθρο 191 και, συγχρόνως, σύμφωνα με την αρχή της επικουρικότητας. Η χρηματοδότηση αυτή δεν μπορεί να αντικαταστήσει την αυτόνομη χρηματοδότηση των ευρωπαϊκών κομμάτων η οποία πρέπει να αντιπροσωπεύει τουλάχιστον το 25% του προϋπολογισμού κάθε κόμματος.

Η κατανομή μεταξύ των κομμάτων που είναι επιλέξιμα για χρηματοδότηση βασίζεται σε αντικειμενικούς παράγοντες. Κάθε κόμμα δέχεται βασική κατ' αποκοπή χρηματοδότηση στο πλαίσιο του παραπάνω ορίου 75%, στην οποία προστίθεται ένα δεύτερο ποσό που υπολογίζεται βάσει του αριθμού των εκλεγμένων βουλευτών του στο Ευρωπαϊκό Κοινοβούλιο. Οι δύο αυτές πλευρές αντιπροσωπεύουν αντίστοιχα το 15% και το 85% των πιστώσεων.

Εξυπακούεται ότι τα οικονομικά ενός πολιτικού κόμματος που τυγχάνει χρηματοδότησης από τον κοινοτικό προϋπολογισμό πρέπει να είναι διαφανή. Έτσι, τα ευρωπαϊκά πολιτικά κόμματα πρέπει να δημοσιεύουν τους λογαριασμούς τους, συμπεριλαμβανομένης κάθε είδους δωρεάς, και να δηλώνουν τις πηγές χρηματοδότησής τους στο Ελεγκτικό Συνέδριο. Προβλέπονται κλασσικές διαδικασίες εκθέσεων, λογιστικής και ελέγχου των λογαριασμών. Η Επιτροπή θα αξιολογήσει τη σκοπιμότητα έκδοσης ειδικών ρυθμίσεων για τον έλεγχο των δαπανών.

Προς αποφυγή κάθε άστοχης σύγχυσης των ρόλων, πρέπει να προβλεφθεί μια εξωτερική και ανεξάρτητη υπηρεσία ελέγχου των λογαριασμών των κομμάτων. Οι λεπτομέρειες όσον αφορά το ρόλο του ανεξάρτητου εξωτερικού ελεγκτή θα καθοριστούν σε συνεργασία με το Κοινοβούλιο.

Η Επιτροπή θα εκπονήσει έκθεση σχετικά με την εφαρμογή του κανονισμού αυτού το αργότερο εντός δεκαοκτώ μηνών από την έναρξη ισχύος του. Ο κανονισμός αυτός έχει προσωρινό χαρακτήρα και θα λήξει στο τέλος της δεύτερης δημοσιονομικής χρήσης μετά την έναρξη ισχύος του. Η Επιτροπή, σε εύθετο χρόνο και με βάση την προαναφερθείσα έκθεση, θα προτείνει το οριστικό καθεστώς στον τομέα αυτό.

2001/0011 (CNS)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ σχετικά με το καταστατικό και τη χρηματοδότηση των ευρωπαϊκών πολιτικών κομμάτων

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη Συνθήκη για την ίδρυση της Ευρωπαϊκής Κοινότητας, και ιδίως το άρθρο 308,

την πρόταση της Επιτροπής [1],

[1] ΕΕ C ..., ..., σ. ....

τη γνώμη του Ευρωπαϊκού Κοινοβουλίου [2],

[2] ΕΕ C ..., ..., σ. ....

Εκτιμώντας ότι:

(1) Το άρθρο 191 της Συνθήκης ΕΚ αναγνωρίζει τη σημασία των πολιτικών κομμάτων σε ευρωπαϊκό επίπεδο για την ολοκλήρωση στα πλαίσια της Ένωσης, την ανάπτυξη της ευρωπαϊκής συνείδησης και την έκφραση της πολιτικής βούλησης των πολιτών.

(2) Πρέπει να προβλεφθεί η θέσπιση καταστατικού των ευρωπαϊκών πολιτικών κομμάτων και να εξασφαλισθεί ότι σέβονται τα θεμελιώδη δικαιώματα καθώς και τις δημοκρατικές αρχές και το κράτος δικαίου σύμφωνα με τις διατάξεις της συνθήκης, και ότι διαθέτουν δικά τους όργανα.

(3) Πρέπει να προβλεφθεί η χρηματοδότηση των ευρωπαϊκών πολιτικών κομμάτων ώστε να καλύπτεται μέρος των δαπανών λειτουργίας τους, καθώς και των δαπανών προώθησης της δημοκρατίας στις υποψήφιες προς ένταξη χώρες.

(4) Οι προϋποθέσεις του παρόντος κανονισμού πρέπει να εφαρμόζονται στην ίδια βάση για τη χρηματοδότηση όλων των ευρωπαϊκών κομμάτων λαμβανομένης υπόψη της πραγματικής εκπροσώπησής τους στο Ευρωπαϊκό Κοινοβούλιο.

(5) Σύμφωνα με την αρχή της επικουρικότητας, πρέπει να χορηγείται χρηματοδότηση αποκλειστικά και μόνο στα κόμματα με ικανοποιητική αντιπροσώπευση σε ευρωπαϊκό επίπεδο, ώστε να αποφεύγεται η χρηματοδότηση αποκλειστικά και μόνο εθνικών κομμάτων ή κομμάτων η χρηματοδότηση των οποίων απορρίφθηκε σε εθνικό επίπεδο λόγω μη σεβασμού των δημοκρατικών αρχών.Η χρηματοδότηση αυτή δεν μπορεί να αντικαταστήσει την αυτόνομη χρηματοδότηση των κομμάτων.

(6) Πρέπει να προσδιοριστεί η φύση των δαπανών που μπορεί να αποτελέσουν αντικείμενο χρηματοδότησης βάσει του παρόντος κανονισμού.

(7) Οι πιστώσεις που διατίθενται για τη χρηματοδότηση των κομμάτων πρέπει να καθορίζονται με βάση την ετήσια διαδικασία του προϋπολογισμού.

(8) Η εφαρμογή των μέτρων που προβλέπονται στον παρόντα κανονισμό μπορεί να συμβάλει στην υλοποίηση των στόχων της Ένωσης. Η συνθήκη δεν προβλέπει για την έκδοση του παρόντος κανονισμού άλλες εξουσίες δράσης εκτός εκείνων που αναφέρονται στο άρθρο 308.

(9) Η ισχύς του παρόντος κανονισμού πρέπει να λήξει στο τέλος της δεύτερης δημοσιονομικής χρήσης που ακολουθεί την έναρξη ισχύος του.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ

Άρθρο 1

Καταστατικό

Κάθε ευρωπαϊκό πολιτικό κόμμα ή ένωση τέτοιων κομμάτων μπορεί να καταθέσει καταστατικό ευρωπαϊκού πολιτικού κόμματος (εφεξής : το καταστατικό) στο Ευρωπαϊκό Κοινοβούλιο υπό τις ακόλουθες προϋποθέσεις :

α) ότι είναι εγκατεστημένο στην Ευρωπαϊκή Ένωση,

β) ότι έχει συστήσει πολιτική ομάδα στο πλαίσιο του Ευρωπαϊκού Κοινοβουλίου ή έχει την πρόθεση να συστήσει τέτοια ομάδα ή να συμμετάσχει σε ήδη υφιστάμενη ομάδα,

γ) ότι, με βάση το πρόγραμμά του και τις δραστηριότητές του, τηρεί τις θεμελιώδεις αρχές, που καταγράφονται στη συνθήκη για την Ευρωπαϊκή Ένωση, όσον αφορά τη δημοκρατία, το σεβασμό των θεμελιωδών δικαιωμάτων και το κράτος δικαίου.

Το καταστατικό ορίζει, κυρίως, τους οργανισμούς που είναι αρμόδιοι για την πολιτική και δημοσιονομική διαχείριση του κόμματος.

Άρθρο 2

Έλεγχος από ανεξάρτητη επιτροπή εξεχουσών προσωπικοτήτων

Το Ευρωπαϊκό Κοινοβούλιο αποφαίνεται επί όλων των αμφισβητήσεων όσον αφορά την τήρηση των προϋποθέσεων που αναφέρονται στο άρθρο 1 σύμφωνα με τη γνώμη «ανεξάρτητης επιτροπής εξεχουσών προσωπικοτήτων» η οποία διορίζεται ανά πενταετία κατόπιν κοινής συμφωνίας μεταξύ του Ευρωπαϊκού Κοινοβουλίου, του Συμβουλίου και της Επιτροπής.

Άρθρο 3

Χρηματοδότηση

Χρηματοδότηση από το γενικό προϋπολογισμό των Ευρωπαϊκών Κοινοτήτων μπορεί να χορηγείται στα ευρωπαϊκά πολιτικά κόμματα που έχουν καταθέσει το καταστατικό τους και πληρούν έναν από τους ακόλουθους όρους :

α) ότι το κόμμα ή οι εθνικές συνιστώσες του έχουν εκλεγμένους αντιπροσώπους στο Ευρωπαϊκό Κοινοβούλιο ή στα εθνικά Κοινοβούλια ή στα περιφερειακά Κοινοβούλια τουλάχιστον σε πέντε κράτη μέλη, ή

β) ότι έχουν συγκεντρώσει τουλάχιστον πέντε τοις εκατό των ψήφων στις τελευταίες ευρωπαϊκές εκλογές τουλάχιστον σε πέντε κράτη μέλη.

Τα κόμματα που πληρούν τους όρους αυτούς υποχρεούνται να δημοσιεύουν κάθε χρόνο τον προϋπολογισμό και τους λογαριασμούς τους.

Άρθρο 4

Φύση των δαπανών

1. Οι χρηματοδοτήσεις που χορηγούνται δυνάμει του παρόντος κανονισμού μπορούν να αφορούν μόνον τις δαπάνες που αποσκοπούν στην υλοποίηση ενός από τους στόχους που προβλέπει το καταστατικό του οικείου ευρωπαϊκού πολιτικού κόμματος.

Οι δαπάνες μπορούν να καλύπτουν, κυρίως, τα διοικητικά έξοδα, τα έξοδα που συνδέονται με την τεχνική υποστήριξη, τις συνεδριάσεις, τις μελέτες, την ενημέρωση και τις δημοσιεύσεις που έχουν άμεση σχέση με τους στόχους που προβλέπει το καταστατικό.

2. Η εκτίμηση των κινητών και ακινήτων αγαθών καθώς και η απόσβεσή τους πρέπει να είναι σύμφωνη με τον κανονισμό (ΕΚ) αρ. 2909/2000 της Επιτροπής [3].

[3] ΕΕ L 336, 30.12.2000, σ. 75

Άρθρο 5

Εκτέλεση και έλεγχος

Οι πιστώσεις για τη χρηματοδότηση των κομμάτων καθορίζονται με βάση τη δημοσιονομική διαδικασία και εκτελούνται σύμφωνα με τις διατάξεις του Δημοσιονομικού Κανονισμού που εφαρμόζεται στον προϋπολογισμό των Ευρωπαϊκών Κοινοτήτων.

Ο έλεγχος των χρηματοδοτήσεων που χορηγούνται στο πλαίσιο του παρόντος κανονισμού ασκείται σύμφωνα με τις διατάξεις του δημοσιονομικού κανονισμού και τις λεπτομέρειες εφαρμογής του.

Εξάλλου, ο έλεγχος ασκείται βάσει ετήσιας πιστοποίησης από υπηρεσία εξωτερικών και ανεξάρτητων ελεγκτών. Η πιστοποίηση αυτή διαβιβάζεται στο Ευρωπαϊκό Κοινοβούλιο και το Ελεγκτικό Συνέδριο.

Οι οικείες υπηρεσίες μπορούν να ασκούν κάθε αποστολή επιτόπιου ελέγχου που θεωρούν απαραίτητη προκειμένου να διαπιστώσουν τη νομιμότητα και την κανονικότητα χρησιμοποίησης των χορηγούμενων χρηματοδοτήσεων. Κατά την εκπλήρωση των καθηκόντων τους, μπορούν να λαμβάνουν γνώση κάθε δικαιολογητικού στοιχείου, λογιστικού εγγράφου ή άλλου στοιχείου που κρίνουν χρήσιμο για την εκτέλεση της αποστολής ελέγχου που έχουν αναλάβει καθώς και να ζητούν κάθε πληροφορία που θεωρούν απαραίτητη για την εκτέλεση της αποστολής του ελέγχου.

Κάθε έγγραφο ή πληροφορία που απαιτείται για την εκτέλεση της αποστολής του Ελεγκτικού Συνεδρίου τού κοινοποιείται, κατόπιν αιτήσεώς του, από τα πολιτικά κόμματα που δικαιούνται χρηματοδότησης σε βάρος του προϋπολογισμού.

Άρθρο 6

Κατανομή

Κατ'εφαρμογή των άρθρων 1 και 3, η ετήσια χρηματοδότηση κατανέμεται ως εξής:

α) το 15% του ετήσιου ποσού κατανέμεται ισομερώς μεταξύ των κομμάτων που πληρούν τους όρους και που υποβάλλουν κατάλληλα αιτιολογημένη αίτηση,

β) το 85% κατανέμεται μεταξύ των ευρωπαϊκών κομμάτων που έχουν εκλεγμένους αντιπροσώπους στο Ευρωπαϊκό Κοινοβούλιο, κατ'αναλογία προς τον αριθμό των εκλεγμένων μελών.

Οι χρηματοδοτήσεις που προέρχονται από τον γενικό προϋπολογισμό των Ευρωπαϊκών Κοινοτήτων, συμπεριλαμβανομένων των χρηματοδοτήσεων που προβλέπει ο παρών κανονισμός, μπορούν να χορηγούνται σε ένα ευρωπαϊκό πολιτικό κόμμα μόνο εάν αυτό είναι σε θέση να αποδείξει ότι τουλάχιστον το 25% του προϋπολογισμού του προέρχεται από άλλη πηγή εκτός από τον γενικό προϋπολογισμό των Ευρωπαϊκών Κοινοτήτων.

Άρθρο 7

Έκθεση

Η Επιτροπή υποβάλλει εντός δεκαοκτώ μηνών από την έναρξη ισχύος του παρόντος κανονισμού έκθεση στο Ευρωπαϊκό Κοινοβούλιο και το Συμβούλιο.

Άρθρο 8

´Εναρξη ισχύος και λήξη

Ο παρών κανονισμός αρχίζει να ισχύει την εικοστή ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εκπνέει στο τέλος της δεύτερης δημοσιονομικής χρήσης που ακολουθεί την έναρξη ισχύος του.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ

1. Τίτλος της ενεργειας

Χρηματοδότηση των ευρωπαϊκών πολιτικών κομμάτων

2. Κονδύλιο(α) του προϋπολογισμού

B3-500 ή άλλο κονδύλιο που θα δημιουργήσει η αρμόδια για τον προϋπολογισμό αρχή

3. Νομική βάση

Άρθρο 308 της Συνθήκης

Κανονισμός του Συμβουλίου σχετικά με το καταστατικό και τη χρηματοδότηση των ευρωπαϊκών πολιτικών κομμάτων

4. Περιγραφή τησ ενεργειας

4.1 Γενικός στόχος

Πρόβλεψη μερικής χρηματοδότησης των ευρωπαϊκών πολιτικών κομμάτων προκειμένου να είναι σε θέση να διαδραματίζουν το ρόλο που έχουν αναλάβει βάσει του άρθρου 191 της Συνθήκης.

4.2 Προβλεπόμενη περίοδος της ενέργειας και ρυθμίσεις για την παράτασή της

Αόριστη. Ετήσιος καθορισμός των πιστώσεων.

5. Κατάταξη των δαπανών /εσοδων

5.1 Μη υποχρεωτικές δαπάνες

5.2 Διαχωριζόμενες πιστώσεις

5.3 Είδος εσόδων

6. Είδος δαπάνης ή εσοδου

- Χορήγηση επιδότησης στα ευρωπαϊκά πολιτικά κόμματα που πληρούν τους όρους που προβλέπει ο κανονισμός του Συμβουλίου σχετικά με το καταστατικό και τη χρηματοδότηση των ευρωπαϊκών πολιτικών κομμάτων, υπό την προϋπόθεση ότι η επιδότηση αυτή δεν μπορεί να υπερβεί το 75% του συνολικού ετήσιου προϋπολογισμού κάθε ευρωπαϊκού πολιτικού κόμματος.

7. Δημοσιονομικές επιπτώσεις

7.1 Τρόπος υπολογισμού του συνολικού κόστους της ενέργειας (σχέση μεταξύ μεμονωμένων και συνολικών δαπανών)

7 εκατ. ευρώ. Το ποσό αυτό είναι μια εκτίμηση του ανώτατου ποσού που μπορούν να λάβουν τα πέντε ευρωπαϊκά κόμματα, αφού ληφθούν υπόψη οι ίδιοι πόροι που διαθέτουν και η υποχρέωση τήρησης των διατάξεων του άρθρου 6 του κανονισμού σχετικά με τη χρηματοδότηση των ευρωπαϊκών πολιτικών κομμάτων, το οποίο ορίζει ότι η κοινοτική χρηματοδότηση δεν μπορεί να υπερβεί το 75% του ετήσιου συνολικού προϋπολογισμού κανενός κόμματος.

7.2 Κατανομή των δαπανών

Χορηγούνται επιδοτήσεις σε καθένα από τα πέντε υφιστάμενα ευρωπαϊκά πολιτικά κόμματα. Η επιδότηση που θα λαμβάνει κάθε κόμμα δεν μπορεί να υπερβεί το 75% του συνολικού προϋπολογισμού του. Η επιδότηση αυτή υποδιαιρείται σε δύο μέρη:

(i) όλα τα κόμματα που πληρούν τους όρους του προαναφερθέντος κανονισμού, λαμβάνουν ισόποσο μερίδιο του 15% του συνολικού προϋπολογισμού,

(ii) τα κόμματα που αντιπροσωπεύονται στο Ευρωπαϊκό Κοινοβούλιο δέχονται επίσης κονδύλια βάσει του αριθμού των βουλευτών τους. Το ποσό χρηματοδότησης κάθε κόμματος υπολογίζεται βάσει του εξής τύπου:

>ΑΝΑΦΟΡΑ ΣΕ ΓΡΑΦΗΚΟ>

7.3 Λειτουργικές δαπάνες μελετών, εμπειρογνωμόνων κλπ. που περιλαμβάνονται στο μέρος Β του προϋπολογισμού

Δεν ισχύει.

7.4 Χρονοδιάγραμμα πιστώσεων ανάληψης υποχρεώσεων / πληρωμών

σε εκατ. ευρώ

>ΘΕΣΗ ΠIΝΑΚΑ>

8. Προβλεπόμενα μετρα για την καταπολεμηση της απατης

- Ο παρών κανονισμός προβλέπει ότι τα ευρωπαϊκά πολιτικά κόμματα πρέπει να τηρούν τις διατάξεις του Δημοσιονομικού Κανονισμού, να δημοσιεύουν τους λογαριασμούς τους και να τους υποβάλλουν στην Επιτροπή και το Ελεγκτικό Συνέδριο.

9. Στοιχεία αναλυσης κοστους-αποτελεσματικότητας

9.1 Ειδικοί και ποσοτικοποιημένοι στόχοι. Πρόσωπα στα οποία απευθύνεται η ενέργεια

9.2 Αιτιολόγηση της εvέργειας

- Η ενέργεια έχει ουσιαστική σημασία, γιατί δίνει τη δυνατότητα στα ευρωπαϊκά πολιτικά κόμματα να παίξουν το ρόλο που τους έχει ανατεθεί δυνάμει του άρθρου 191, με αποτελεσματικότητα και διαφάνεια.

9.3 Παρακoλoύθηση και αξιoλόγηση της ενέργειας

- Κατά την ετήσια δημοσιονομική διαδικασία, η Επιτροπή θα εξετάζει διαρκώς την ενέργεια αυτή. Η συνέχιση ή η ανανέωσή της θα κρίνεται με βάση την αξιολόγηση των επιτευχθέντων αποτελεσμάτων.

10. Διοικητικές δαπάνες (Μέρος Α του τμηματος III του γενικού προϋπολογισμού)

Το μέρος αυτό του δημοσιονομικού δελτίου πρέπει να σταλεί στη ΓΔ Προσωπικού και Διοίκησης. Στη συνέχεια, η ΓΔ Προσωπικού και Διοίκησης το διαβιβάζει στη ΓΔ Προϋπολογισμού μαζί με τη σχετική γνωμοδότηση.

Το ύψος των διοικητικών πόρων που θα αποδεσμευτεί, εξαρτάται από την ετήσια απόφαση της Επιτροπής για τη χορήγηση πόρων, βάσει του αριθμού των θέσεων και των συμπληρωματικών πόρων που θα εγκρίνει η αρμόδια για τον προϋπολογισμό αρχή.

- Οι ανάγκες όσον αφορά τους ανθρώπινους και διοικητικούς πόρους καλύπτονται εντός των ορίων της επιδότησης που χορηγείται στην υπηρεσία διαχείρισης.

- Προσωπικό διορισμένο στο τμήμα διαχείρισης.

10.1 Επιπτώσεις στον αριθμό των θέσεων απασχόλησης

>ΘΕΣΗ ΠIΝΑΚΑ>

Εάν απαιτούνται συμπληρωματικοί πόροι, αναφέρετε το ρυθμό με τον οποίο πρέπει να διατεθούν.

10.2 Συνολικές δημοσιονομικές επιπτώσεις των συμπληρωματικών ανθρώπινων πόρων

ευρώ

>ΘΕΣΗ ΠIΝΑΚΑ>

Τα ποσά αυτά πρέπει να αντιπροσωπεύουν το συνολικό κόστος των συμπληρωματικών θέσεων απασχόλησης για όλη τη διάρκεια της ενέργειας, εάν είναι προσδιορισμένης διάρκειας, ή για 12 μήνες εάν είναι αορίστου διάρκειας.

10.3 Αύξηση άλλων δαπανών λειτουργίας που προκύπτουν από την ενέργεια

ευρώ

>ΘΕΣΗ ΠIΝΑΚΑ>

Τα ποσά αυτά πρέπει να αντιπροσωπεύουν το συνολικό κόστος των συμπληρωματικών θέσεων απασχόλησης για όλη τη διάρκεια της ενέργειας, εάν είναι προσδιορισμένης διάρκειας, ή για 12 μήνες εάν είναι αορίστου διάρκειας.